Politiet fant 30 kilo hasj hos idrettsprofil. Tatt da politiet kom med 60 kilo «juksehasj»

En tidligere norsk toppidrettsutøver erkjenner besittelse av 30 kilo hasj. Politiet mener han forsøkte å kjøpe 60 kilo hasj i tillegg.

Politiet mener idrettskjendisen møtte politiets spanere her ved parkeringsplassen ved Bøler senter i den tro at han skulle motta 60 kilo hasj. Kort tid etter ble han pågrepet hjemme der politiet fant 30 kilo hasj skjult i garasjen hans. Signe Dons

8. jan. 2019 12:15 Sist oppdatert 9. januar 2019

Da mannen i slutten av 40-årene møtte opp på en parkeringsplass ved Bøler senter i Oslo 2. november 2017 var det ikke to hasjselgere han møtte, men politiets spanere med en tung bag helt fri for narkotika.

Dagen før ble nemlig en mann på 28 år pågrepet med 60 kilo hasj som Oslo-politiet mener idrettsprofilen hadde bestilt.

Hasjen var byttet ut med noe som veide like mye, og idrettsprofilen ble pågrepet da han var kommet helt hjem med bagen.

Også en nå 27 år gammel mann ble pågrepet siktet for medvirkning til hasjomsetning.

Større hasjparti

– Totalt mener vi at denne saken dreier seg om innførsel av 180 kilo hasj. 60 kilo hasj ble funnet på to adresser knyttet til 28-åringen, mens en mann i 40-årene ble pågrepet etter at han etter våre mening møtte opp på Bøler for å ha hente hasjen, sier politiadvokat Line Presthus i Oslo politidistrikt.

Da politiet ransaket eiendommen hans, fant de 30 kilo hasj som lå skjult i garasjen.

– Han innrømmer befatning med dette hasjpartiet. I tillegg er han siktet for forsøk på å erverve ytterligere 60 kilo, sier Presthus.

Saken dukket opp i kjølvannet av Oslo-politiets Operasjon Gamma, som våren 2017 rettet seg inn mot miljøet rundt Young Bloods og den økende kriminaliteten i Oslos sør-østlige bydeler.

Idrettsprofil

Mannen var i mange år en av Norges største profiler innen sin idrett og har flere NM-titler.

Han ble varetektsfengslet for åtte uker, men ble løslatt i januar i fjor fordi politiet ikke fryktet at bevis kunne gå tapt, eller at han ville forsøke å stikke av.

– Kan være en politiprovokasjon

Presthus sier hun regner med å sende over saken til statsadvokaten for påtalemessig avgjørelse i løpet av januar.

Mannens forsvarer, advokat Ann Turid Bugge, sier at hennes klient mener at andre har pratet ham inn i saken.

– Jeg er noe usikker på om det ikke foreligger en politiprovokasjon her. Før jeg kan si noe mer om dette må vi få klarhet i faktum, sier Bugge.

Erkjenner ikke straffskyld

Advokat Unni Friis sier at 27-åringen nekter straffskyld.

– Han mener andre har dratt ham inn i en sak han ikke kjenner, sier Friis.

Advokat Darija Jamina i advokatfirmaet Storrvik forsvarer 28-åringen:

– Han erkjenner straffskyld, men jeg har ingen kommentar ut over det, sier advokat Jamina.

Politiet har gjort beslag både i bydel Østensjø, i Groruddalen og på Romerike. Likevel tror de at halvparten av hasjpartiet forsvant ut på markedet før politiet kom på sporet av hasjgrossistene.